《失题十七首 其十四》
明代·张弼

安山道士寄诗来，又见黄花五度开。司马正当兴礼乐，季鹰聊自避尘埃。

一轮明月三江水，万里清风百尺台。北望悠悠思无限，相逢且覆掌中杯。

作者简介：（1425—1487）明松江府华亭人，字汝弼，号东海。成化二年进士。久任兵部郎，议论无所顾忌。出为南安知府，律己爱物，大得民和。少善草书，工诗文，自言吾书不如诗，诗不如文。有《鹤城稿》、《东海稿》等。